Hlaudi moet byna miljoen opdok, beslis hof | Netwerk24
Deur William Horne 29 Januarie 2021 17:32
Hlaudi Motsoeneng, omstrede voormalige bedryfshoof van die Suid-Afrikaanse Uitsaaikorporasie (SAUK), moet bykans R1 miljoen terugbetaal vir regskoste wat hy aangegaan het in sy persoonlike hoedanigheid.
Hlaudi Motsoeneng, voormalige bedryfshoof van die SAUK. Foto: Argief
Die hooggeregshof in Johannesburg het bevind dat Motsoeneng "onwettig" geld van die SAUK gebruik het om sy eie regskoste te dek, sê die spesiale ondersoekeenheid (SOE).
Die totale bedrag was R951 981,73.
Ingesluit in die bedrag was ook 'n persoonlike lening van R100 000 deur die prokureursfirma aan Motsoeneng waarvoor die SAUK aanvanklik opgedok het. Dié geld is later terugbetaal.
Motsoeneng sal nou R851 981,73 plus rente moet opdok asook die regskoste van die hofsaak moet dek.
Motsoeneng het volgens die hof die prokureurs Majavu Incorporated gebruik om sy saak te stel in 'n hofsaak wat sy aanstelling as bedryfshoof van die SAUK betwis het.
Die SOE ondersoek ongerymdhede by die SAUK reeds sedert 2017.
Adv. Andy Mothibi, hoof van die SOE, het die uitspraak van die hooggeregshof verwelkom.
"Dit is 'n voortsetting van die implementering van die resultate van die SOE-ondersoek en die bestuur daarvan om geld te verhaal wat deur die SAUK verloor is. Nog geld sal só verhaal word."
Meer oor: Sauk | Hlaudi ­Motsoeneng | Openbare Uitsaaier | Media | Staatsondernemings | Televisie | Herstrukturering | Afleggings | Nuus